EA มั่นใจCOD “โรงไฟฟ้าหนุมาน”Q4/61 ตามแผน ดันกำลังผลิตรวมแตะ 664MW หนุนกำไรปี61-62โตแกร่ง
EA มั่นใจ COD "โรงฟ้าหนุมาน" Q4/61 ตามแผน ดันกำลังผลิตรวมแตะ 664MW หนุนกำไรปี 61-62 โตแกร่ง
25 พ.ค. 2561

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ความคืบหน้าการก่อสร้างโรงไฟฟ้าพลังงานลม “โครงการหนุมาน” ขนาดกำลังการผลิต 260 เมกะวัตต์ ปัจจุบันอยู่ระหว่างทยอยติดตั้งเสากังหันจำนวนรวมทั้งสิ้น 103 ชุด ขนาดชุดละประมาณ 2.5 เมกะวัตต์ โดยได้จัดพิธีติดตั้งใบพัดกังหันลม (Blade Lifting Ceremony) ในวันนี้ (25 พ.ค.61)
โดยภายหลังการติดตั้งชุดอุปกรณ์เสร็จสิ้นทั้งหมด บริษัทจะเริ่มทำการทดสอบระบบการผลิตและจ่ายไฟฟ้า ก่อนที่จะเริ่มการขายไฟเข้าระบบในเชิงพาณิชย์ (COD) ภายในไตรมาส 4/61 ซึ่งจะทำให้กำลังการผลิตไฟฟ้าของบริษัททั้งจากโซลาร์ฟาร์มและวินด์ฟาร์ม เพิ่มเป็น 664 เมกะวัตต์ ผลักดันรายได้และกำไรในปี 61 และ 62 ให้เติบโตขึ้นอย่างแข็งแกร่ง
“โครงการโรงไฟฟ้าพลังงานลมหนุมาน ขนาดความสูงของเสากังหันลมอยู่ที่ 153 เมตร เทียบเท่าตึก 43 ชั้นซึ่งถือได้ว่ามีขนาดใหญ่และใช้เทคโนโลยีการก่อสร้างที่ทันสมัยที่สุดในประเทศไทย เหมาะสำหรับสภาพความเร็วลมของภาคอีสานเป็นอย่างดี” นายอมร กล่าว
ทั้งนี้ หากโรงไฟฟ้าพลังงานลมโครงการหนุมานจ่ายไฟเข้าระบบตามแผน จะทำให้บริษัทมีกำลังการผลิตไฟฟ้ากว่า 664 เมกะวัตต์ มีกระแสเงินสดหมุนเวียนเพิ่มขึ้น เพียงพอสำหรับแผนการลงทุนในช่วง 1-2 ปีนี้ (61-62) ที่เตรียมใช้งบลงทุนกว่า 2.47 หมื่นล้านบาท สำหรับขยายการลงทุนโรงไฟฟ้า โรงงานผลิตไบโอดีเซล สถานีอัดประจุไฟฟ้าสำหรับรถยนต์ และโครงการก่อสร้างโรงงานผลิตแบตเตอรี่เฟส 1 เมื่อผนวกกับแผนการจัดหาเงินโดยการออกหุ้นกู้ การกู้ยืมจากสถาบันการเงินและเงินสดหมุนเวียนทำให้ไม่มีความจำเป็นต้องเพิ่มทุน